Alates 15. veebruarist hakkab SEB piirama klientide koodikaartide kasutust eesmärgiga viia kõik kliendid 2019. aastaks üle uutele autentimisvahenditele.
Iga klient saab kasutuses oleva koodikaardi kehtivuse kaotamise kohta personaalse teate ja kaks kuud aega, et minna üle uuele autentimisvahendile, milleks on ID-kaart, Smart-ID, Mobiil-ID või PIN-kalkulaator.
EL-i maksevahendite direktiiv seab kogu Euroopa pangandusele selged nõuded koodikaartide kasutuse piiramiseks. “See on paratamatu ja vajalik üleminek, mida nõuab tehnoloogia ja pangateenuste areng. Õnneks mõistavad seda ka meie kliendid, kes alustasid koodikaartide asemel teiste vahendite kasutamist juba eelmisel aastal,” kommenteeris olukorda SEB jaepanganduse valdkonna juht Ainar Leppänen.